Iktatószám: T/5-1/2024.

**Jegyzőkönyv**

**Készült**: A Térségfejlesztési Bizottság 2024. január 25-i, 13:15 órakor a Megyeháza Földszinti 5. sz. termében tartott üléséről.

**Jelen vannak**: a mellékelt jelenléti ív szerint

**Fodor Márk**: A Térségfejlesztési Bizottság folytatja a munkáját.

**Napirend tárgyalása:**

1. Tájékoztató Zala Vármegye kormányablakainak működéséről

**Fodor Márk**: Tisztelettel és szeretettel köszönti dr. Józsa Zsanett járási hivatalvezető asszonyt. Felkéri az előterjesztés rövid szóbeli ismertetésére.

**dr. Józsa Zsanett**:Tisztelettel köszönti a megjelenteket, és köszöni a meghívást. Nagykanizsán és Zalakaroson minden évben tartanak tájékoztatót a Nagykanizsai járásban működő kormányablakok előző évi elvégzett munkájáról. Az előterjesztést három témára bontotta, múlt – jelen – jövő kapcsolatában mutatja be. Korábban ő maga is önkormányzatnál dolgozott, ahol eltérő rendben, eltérő adottságokkal fogadták az ügyfeleket. Ezen változtattak, amikor 2013-ban újra alakultak a járások és a járási hivatalok. Először a megyeszékhelyeken és megyei jogú városokban hoztak létre kormányablakokat, melyek egységes rendben és azonos színvonalon, azonos elvek és szabályok szerint működő ügyfélszolgálati helyek. Az ügyfelek itt intézhetik ügyeiket, így a közigazgatásnak egy új arculata bontakozott ki. Vannak azonnal intézhető ügyek, mint például a lakcímváltozás bejelentés, vagy saját hatáskörben intézhető ügyek, a személyi igazolvány-, vagy az útlevél igénylés. A kormányablakok kiegészítő szolgáltatásokat is végeznek, ilyen például a diákigazolványok kiállításához kapcsolódó feladatok végrehajtása, vagy az ügyfélkapu-regisztráció. Jövőbeni cél, hogy ügyfélkapus regisztrációval minden 18. életévét betöltött személy rendelkezzen. Hivatalból intézhető ügykörei is vannak a kormányablakoknak, mint például az egyéni vállalkozók ellenőrzése a NAV nyilvántartása alapján, vagy a kötelező gépjármű felelősség-biztosítás nem fizetése esetén a gépjármű forgalomból történő kivonása, illetve a gépjármű forgalomba helyezése. A kormányablakok ügyintézőinek oktatáson is részt kell venniük, jelenleg ez 93 Zala vármegyei munkatársat jelent. Ezen felül 2023-ban Zala vármegyében 360 ezer ügyben jártak el, mind a 205 ügytípusban. A legtöbbször a személyi igazolvány-és lakcímügyintézés, és a gépjárművekkel kapcsolatos ügyintézési feladataik voltak. Az elmúlt 10-11 évben folyamatosan, az országban – és a világban – zajló mindennapi helyzetekre reagálva bővültek az ellátandó ügykörök. Például a Covid igazolványok kiadásával, az állampolgársági ügyek intézésével, vagy a nyári időszakok előtt az EU-s TAJ kártya kiadásokkal nő meg a napi munkájuk. Jelenleg a „Hazaváró” ügyek, a külföldön élő magyar állampolgárok hazatérését támogató szolgáltatásokkal foglalkoznak egyre többet. Zala vármegye kormányablakait naponta 1200 ügyfél keresi fel. A jövő az elektronikus ügyintézés, azonban jelenleg még az ügyek 70-80 %-a helyben való ügyintézéssel zajlik. Rengeteg informatikai fejlesztésük van, talán az új generáció már főként ezzel fog élni. Kérdés esetén szívesen válaszol.

**Fodor Márk**: Köszöni a tájékoztatót. Kérdezi, hogy van –e valakinek kérdése, hozzászólása. Ha nincs, szavazásra bocsátja a napirendet.

**7/2024. (I.25.) TB számú határozat**

*A Zala Vármegyei Közgyűlés Térségfejlesztési Bizottsága a „Tájékoztató Zala Vármegye kormányablakainak működéséről” című napirendi pontot 6 igen szavazattal, egyhangúan elfogadta.*

1. A Zala Vármegyei Közgyűlés Térségfejlesztési Bizottságának 2024. évi munkaterve

**Fodor Márk**: Az utolsó napirendi pont a Térségfejlesztési Bizottság 2024. évi munkatervének elfogadása. Kérdezi, hogy van –e valakinek kérdése, hozzászólása. Ha nincs, szavazásra bocsátja a napirendet.

**8/2024. (I.25.) TB számú határozat**

*A Zala Vármegyei Közgyűlés Térségfejlesztési Bizottsága a „A Zala Vármegyei Közgyűlés Térségfejlesztési Bizottságának 2024. évi munkaterve” című napirendi pontot 6 igen szavazattal, egyhangúan elfogadta.*

**Fodor Márk**: A Térségfejlesztési Bizottság a napirendi pont elfogadásával a feladatát befejezte. Köszöni a munkát és a megjelentek részvételét.

K.m.f

Fodor Márk Strázsai Zoltán

a Térségfejlesztési Bizottság elnöke a Térségfejlesztési Bizottság alelnöke